**Beszámoló a 2024. évi nyári szezonra való felkészülésről**

**A. Közhasznú munkák:**

**Fő feladataink nem változtak a korábbi évekhez képest sem, továbbra is**: Közterületeken, parkokban, sportpályán, az utak mentén, a kerékpárúton, temetőben stb., a fűnyírás, parlagű mentesítés, kaszálás, virágok gondozása, fák metszése permetezése, tereprendezés és a takarítás, bel-zártkerti utak javítása, vízelvezetés biztosítása.

Jelenleg 6 női és egy férfi kolléga vesz részt vízügyes közfoglalkoztatási programban, A nyári szezonban a tavalyi évhez hasonlóan „veszek át” dolgozókat a vízügytől, akiket 120 napos határozott időre fogok alkalmazni a Kft.-nél. A 10 fő határozatlan idejű dolgozó mellett 4 fő határozott idejű alkalmazottja van a cégnek mai nappal. A főszezonban a 2023-as létszámnál 1 fővel kevesebb dolgozóval tervezek. **Ez kb. 27-28 főt jelent majd, mindent egybeszámolva *(tábor, strand, település szinten)*.** Nagyon sok a bérköltség éves szinten, azonban hozzá kell tenni, hogy ez a normális. Így is torzít évközben a közfoglalkoztatási program. A tavalyi 85 millió forintos bérköltség előreláthatólag az idei évben kb. 10%-al fog emelkedni.Ha lesz lehetőség szeretnék igénybe venni munkaügyes pályázati programokat is, Osvald János kolléga június végén nyugdíjba vonul, helyére egy balatonberényi dolgozót fogok felvenni, aki évekig dolgozott a naturista strandon karbantartóként. A terveim szerint a munkakör egy picit változna az új kolléga érkeztével. Lényegében gyakorlatiasabbá szeretném tenni ezt a munkakört, aktívabb részvételt szeretnék a megvalósításban.

A kísérleti partszakasz fűnyírási munkálatait idén is Fehér Dávid helyi vállalkozó végzi. A 2022-ben megkötött 3 éves szerződésnek az idei lesz a harmadik éve.

A Husvarna PZ 29-es fűnyírótraktorban télen motort cseréltünk. Jobb lett volna egy új gépet vásárolni, azonban a költségvetésbe nem fért bele egy ekkora mértékű kiadás *(kb. 5,5-6 millió forint)*. Az új motor kicsit kisebb teljesítményű, azonban szerencsére eddig minden rendben és tökéletesen működik a gép. A motorcsere mintegy 900 ezer forintba került összesen. A kora tavaszi meleg miatt 2 héttel előbb kezdtük el a fűnyírási, zöldterületi munkákat.

A zártkerti utak elnevezése miatt utcanévtáblákat kell telepítenünk a zártkertben. Télen elkészítettük a táblák tartókeretit, amiket már csak le kell festeni. A keretekhez kevés vasanyagot kellett vásárolnunk, mivel nagyrészt a telephelyen elfekvő fém hulladékokból készítettük el őket.

Irányjelző táblát fogunk rakni a János-pince elé, amelyen a Hamvas Béla kilátó irányát jelezzük, továbbá a SPAR melletti parkba, amelyen termelői piacot jelezzük. A termelői piacot idén is szeretnénk kinyitni. A tervezek szerint június 6-án csütörtökön lenne az első piac nap.

A József Attila utca 23. szám alatti önkormányzati lakás bérleti szerződése június 30-án lejár. Az önkormányzat meghirdette már az ingatlant eladásra. A bérlő és az élettársa a hallottak alapján a szomszédba fog visszaköltözni, ahol a bérlőnek van tulajdonrésze.

A tavaly beszerzett stég a Kísérleti partszakaszra kihelyezésre fog kerülni természetesen. A kihelyezésben a Fürdőegylet lesz az önkormányzat segítségére. Kapacitás hiányában a Kft. nem tudja kihelyezni a stéget, viszont a mederhasználati díjat idén is mi fogjuk fizetni.

Az egynyári virágok a tervek szerint május 3. hetében kerülnek kiültetésre.

A célunk, hogy Balatonberény egész évben tiszta és gondozott település legyen.

**B. Ifjúsági Tábor, Bartók u. 6/A lakás**:

A táborban átlagosan 9%-al emeltük az árakat. A tavalyi gyakorlathoz hasonlóan maradt elő-utó és egy főszezoni ár. Előbbi 4600,-Ft/fő/éj, utóbbi pedig 5000,-Ft/fő/éj. A kolleganők, akik évekig a táborban dolgoztak az idei szezont már nem vállalták. Találtunk egy berényi hölgyet, aki remélhetőleg hosszú ideig fogja segíti a tábor üzemeltetését. Mivel a 2 főről egy 1 főre és egy esetleges nem állandó kisegítőre csökkent létszám, beszereztünk egy ipari mosogatógépet remélve, hogy ez majd jelentősen megkönnyíti a munkavégzést. A gép beszerzése összesen mintegy 860.000 forintba került. Felújítottuk a kültéri bográcsozót, új tálaló polcot készítettünk a konyhába, megszűntettük a főépület aulájában lévő kézmosót.

Hosszútávon az aula padlója fog gondot okozni. Öntött műgyanta padló van a teljes főépületben. A utóbbi 3 évben már 3 helyen komolyan javítani kellett a padlót. Feltört a burkolat az alatta lévő betonpadló süllyedése miatt. A javításokat más technikával lehetett csak megoldani *(vésés- régi padozat felszedése-új beton- aljzatkiegyenlítő-padlófesték)*. Félő, hogy hamarosan olyan mértékű lesz toldozás-foltozás, hogy egy komplett új padlóra lesz szükség. A foglalások jól alakultak, talán a nyár végeztével ki tudjuk tolni a szezont egy kicsit.

A Bartók Béla u. 6/A önkormányzati lakásba lesznek az idei szezonban is elszállásolva strandi vízimentők.

**C. Községi strand**:

Tavaly ősszel elkezdtük javítani a strandi szennyvízhálózatot. Az utóbbi években folyamatos dugulásokkal küszködtünk a medence mellett és a főépület nyugati oldalán. Első körben a medence és a Kukorica Csárda mögötti napelemes kandeláber közötti szennyvíz cső szakaszt cseréltük. Erre a szakaszra van kötve a medence melletti vizesblokk is. A régi csövet megnyomták a fagyökerek és szinte visszafelé folyt a szennyvíz. A fix pontok miatt nagyon kevés lejtést lehetett adni a csőnek a fektetéskor. Három helyen tisztító nyílásokat építettünk be, így dugulás esetén egyszerűbben megoldható a probléma. Februárban a főépület nyugati oldalán lévő csőszkaszt cseréltük. és megszüntettük a korábbi betonozott tisztítóaknát, ami szinte kétnaponta eldugult. Itt a gerincvezetékre kötöttünk rá. A cső nagyon mélyen volt, folyamatos volt a talajvíz. A gerincre történő rákötésnél külső szakember segítségét vettük igénybe, mert először nem jól sikerült a rákötés. Ennél a résznél is több tisztító nyílást építettünk be. Sajnos nem dőlhetünk hátra, mert 2-es pénztárnál és éttermek mögötti régi */ Kánya Attilától nyugatra egyszer már cserélve volt a teljes szennyvíz gerinc/* szakaszon folyamatosak a dugulások. A gerincvezetékbe belenőhettek a fagyökerek. Sokszor találunk kavics és gyökér darabokat a csövekben. Mivel az éttermek mögött szinte végig rá van betonozva a gerincvezetékre ez a helyzet valószínűleg egyhamar nem fog megoldódni. A sok-sok éve tervezett szennyvíz karbantartási megállapodásokat megkötöttük a működő üzlettulajdonosokkal, bérlőkkel. Évente 10.000,-Ft+ÁFA összeget fizetnek a Kft.-nek a szennyvíz vezeték karbantartásáért. Eddig 9 megállapodást kötöttünk, még a Lamantin új tulajdonosával kell leszerződnünk.

Picit korábban március végén megtörtént a szokásos strandbejárás az elvégzendő feladatok felmérése miatt. A felkészülés javában zajlik. A lépcsőket már beraktuk április végén, ezen a héten raktuk be a napozó stéget. A vizijátékok kihelyezésével még várunk egy kicsit.

Tél végén kiírásra került a büfékocsis pályázat, amire érkezett egy komoly pályázati anyag. Emiatt elkezdtük a villamoshálózat fejlesztését amire amúgy is szükség lett volna előbb-utóbb. Bővítettük a kabinsori mérőhely teljesítményét és kialakítottuk a leendő büfékocsinek villamosenergia leállását, mérőhelyét a medence mellett. Sajnos múlt hét pénteken mint derült égből a villámcsapás a pályázó bejelentette, hogy meggondolta magát. Húzta a szerződés megkötését, azonban, mivel egy komoly háttérrel rendelkező budapesti illetőségű cégről volt szó, álmomban sem gondoltam volna, hogy ez állhat a háttérbe. Kísérletet teszünk arra, hogy új bérlőt találjunk a szezonra.

A strand üzemeltetése hasonlóan a település és a tábor fenntartásához évről-évre egyre nehezebb. Rendkívüli mértékben emelkednek a kiadásaink, nagyon nehéz embert találni. Ebben az évben még egy új kötelezettség is megnehezíti a működésünket. Az idei szezonban már biztos, hogy jelentenünk kell az NTAK felé valós időben a belépők számát és a forgalmat. Tavaly év végén leszerződtünk egy kivitelezővel, aki felkészíti a pénztárakat technikailag az NTAK felé történő jelentésre. Ennek keretében új pénztárgépeket vásároltunk, a jegyértékeítés internet és számítógépes alapú érintőképernyős megoldással fog történni egy az NTAK felé kompatibilis jegyértékesítő szoftver segítségével. Az eszközök beszerzésre és telepítésre kerültek, még a betanulás van vissza. Ennek költsége bruttó 2.014.400,-Ft volt.

A mentősök esetében idén szolgáltatót váltunk. Nem a Bagyó Sándor vezette VMSZ fogja a mentést biztosítani a Balaton esetében, hanem a Szegedi Vízimentő és Tűzoltó Szakszolgálat. A VMSZ csak július 1-től tudta volna biztostani a mentőst a strandra, a Szegediek viszont rugalmasan attól az időponttól, amikor nyit a strand *(2 héttel előre jelezni kell a nyitást)*. Költséget tekintve minimálisan kedvezőbb ajánlatot is adott ez a cég. A szegedi mentős csapat adott mentőst 2023-ban Balatonfenyvesre, a fenyvesiek ajánlották őket. Bejelentkezett még egy Keszthelyi mentéssel foglalkozó indulófélben lévő vállalkozás is, akik bővülni szeretnének a jövőben. Polgármester asszonnyal egyeztetve velük kapcsolatosan inkább még kivárunk egy évet, hogy több referenciájuk legyen és a következő szezonban akkor lehetséges már, hogy az ő szolgáltatásukat fogjuk igénybe venni.

A medence üzemeltetési feladatait idén is a Kft. végzi. Idéntől változott a medencék üzemeltetésére vonatkozó jogszabály. Előzetes információk szerint a változás jelentős nehézségekkel nem jár ránk nézve.

A strandon lévő üzlethelyiségek bérleti díjai kiszámlázásra kerültek. A Baranyai-Paczolai Brigitta által korábban üzemeltett üzletnek új bérlője van egy balatonberényi vállalkozó személyében. Az üzlet fő profilja a minifánk és a gofri lesz.

Ezen kívül úgy néz ki, hogy a strand keleti kerítése mellett egy 70 m2-es területet bérbe adunk 3 évre minigolf pálya kialakítására és üzemeltetésére.

Terveim között szerepel, hogy a strandi karszalagjaink üres részét meghirdetjük marketing és reklámcélzattal július 1-től. Addig elhasználjuk a tavalyról megmaradt szalagokat.

A strand nyitásának a dátuma időjárásfüggő. A főbejárati pénztárt várhatóan június második péntekén nyitjuk meg. A medencétés a 2-es pénztárt tervek szerint június 20 körül nyitjuk meg.

Működni fog a lidós gyermek öböl, az animáció*- remélhetőleg sikerül kollégát találni a feladatra-* és csatlakozunk a „Mozdulj Balaton” programhoz, amint jeleznek felénk. Üzemelni fognak a: sportpályák (foci, röplabda, tollaslabda), felnőtt és gyermekmedence, játszótér, ping-pong asztal, kültéri sakk, gyermek animáció, pelenkázó, „Mozdulj Balaton” program, és a kültéri fitnesz park.

A Kék Hullám strand minősítésre május 31-ig lehet jelentkezni, amelyre természetesen jelentkezni fogunk.

Mindent megteszünk annak érdekében, hogy egy sikeres és eredményes szezont tudhasson maga mögött a település ebben az évben is a nehézségek ellenére is.

**Döntési javaslat:**

**Balatonberény Község Önkormányzat Képviselő-testületének …/2024.(V.23.) határozata a balatonberényi Nonprofit Kft-nek a 2024. évi szezonra való felkészüléséről**

Balatonberény Község Önkormányzat Képviselő-testülete a Balatonberényi Településüzemeltetési és Fejlesztési Közhasznú Nonprofit Korlátolt Felelősségű Társaság ügyvezetőjének beszámolóját a 2024. évi szezonra való felkészülésről elfogadja.

Határidő: Kft értesítése 8 nap

Felelős: Druskoczi Tünde polgármester

Balatonberény, 2024. május 16.

Véghelyi Róbert sk.

ügyvezető